የኢትዮጵያ ንግድ ባንክ 8ነጥብ4 ቢሊዮን ብር ያልተጣራ ትርፍ አገኘ
አዲስ አበባ፤ ሀምሌ 28/2005 (ዋኢማ) – የኢትዮጵያ ንግድ ባንክ በ2005 በጀት ዓመት 8ነጥብ4 ቢሊዮን ብር ያልተጣራ ትርፍ ማግኘቱን ገለጸ፡፡ የባንኩ ቅርጫፎች ብዛት 695 ደርሷል። የባንኩ የቢዝነስ ዲቨሎፕመንት ዋና ዳይሬክተር አቶ ይስሃቅ መንገሻ ባንኩ በተጠናቀቀው የበጀት ዓመት ባደረገው እንቅስቃሴ ያልተጣራ ትርፉን ያገኘው ከተለያዩ ገቢዎች ካስገባው 13ነጥብ 5 ቢሊዮን ብር ውስጥ ነው፡፡ የባንኩ ጠቅላላ ተቀማጭ ሂሳብ መጠን በበጀት ዓመቱ መጨረሻ 154ነጥብ 5 ቢሊዮን ብር የደረሰ ሲሆን፣ካለፈው በጀት ዓመት ጋር ሲነጻጸር የ32ነጥብ 2 ቢሊዮን ብር ጭማሪ አሳይቷል። በበጀት ዓመቱ የተሰጠው የብድር መጠን 56ነጥብ5 ቢሊዮን ብር፣የተሰበሰበው የብድር መጠን ደግሞ 38ነጥብ 8 ቢሊዮን መድረሱን ያወሱት አቶ ይስሃቅ፣ ብድሩ የአገሪቱን ልማት በሚያፋጥኑ የመንግሥት ፕሮጀክቶች ማስፈጸሚያ መዋሉን አስረድተዋል፡፡ በበጀት ዓመቱ አገራዊና ዓለም አቀፋ የኢኮኖሚ ሁኔታዎችንና የእድገትና የትራንስፎርሜሽን ዕቅዱን ለማሳካት ያስቀመጣቸውን ዕቅዶች አበረታች በሆነ ሁኔታ መከናወናቸውንም ዋና ዳይሬክተሩ አስረድተዋል። ባንኩ አቅሙን በማጠናከርና ለአገር ልማት ድጋፍ ለማድረግ የአምስት አመት ስትራቴጂካዊ ልቅድ ነድፎ እየተንቀሳቀሰ ይገኛል፡፡ የአገሪቱን የቁጠባ ባህ ከ10 በመቶ በታች ይሆናል ተብሎ ቢገመትም፤ ከኢኮኖሚው ማደግ ጋር ተያይዞ የአገለግሎቱ ተደራሽነት በመስፋቱ ቁጠባም መጨመሩን አስታውቀዋል፡፡ ባንኩ አገልግሎቱን በሁሉም የአገሪቱ በማሳደግበበጀት ዓመቱ 148 ተጨማሪ ቅርንጫፎችን በመክፈት ጠቅላላ የቅርንጫፎቹ ብዛት 695 መድረሱን አቶ ይስሃቅ ተናግረዋል፡፡ ባንኩ ዘመናዊ ቴክኖሎጂዎችን በመጠቀም ለደንበኞቹ ቀልጣፋና ምቹ የባንክ አገልግሎት ለመስጠት በተለይ በረጅም ጊዜ ደረጃውን የጠበቀ ዓለም አቀፍ ባንክ ለመሆን ያስቀመጠውን ራዕይ ለማሳካት እየሰራ ነው። በዚህም የተቀናጀ ኮር ባንኪንግ ሶሉዩሽን ቴክኖሎጂን በመተግበር በአሁኑ ጊዜ ከ305 በላይ የሚደርሱ ቅርንጫፎችን እርስ በርስ አስተሳስሯል፡፡በአሰራሩም ከ80 በመቶ በላይ የሚሆኑ ደንበኞቹ ተጠቃሚ ሆነዋል። ባንኩ አገልግሎት በሚሰጥባቸው ቅርንጫፎችና በኢ.ቲ.ኤም ማሽኖች አልፎ አልፎ የሚታየውን የኔትወርክ መቆራረጥ ከኢትዮ- ቴሌኮም ጋር በመነጋገር እንደሚፈታ ዋና ዳይሬክተሩ ተናግረዋል፡፡ ባንኩም ደንበኞች በማንኛውም ቅርንጫፍና ባሉበት ቦታ አገልግሎት ለመስጠት የኢንተርኔትና ሞባይል ባንኪንግ፣ የተንቀሳቃሽ ስልክ የሂሳብ ማሳወቂያ መልዕክት፣ የኤ.ቲ.ኤምና የሽያጭ ማዕከል አገልግሎቶችን እያስፋፋ መሆኑን አቶ ይስሃቅ ገልጸዋል፡፡ በበጀት ዓመቱ የባንኩ ደንበኞች ብዛት ባለፈው ዓመት ከነበረው ከ3ነጥብ 9 ሚሊዮን ወደ 6ነጥብ .3 ሚሊዮን ደርሷል።የባንኩ ጠቅላላ ሀብትም 198ነጥብ 3 ቢሊዮን ብር መድረሱን ኢሬቴድ  ዘግቧል፡፡